మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
పవన్ కుర్రాడు.. ఆ పాపంలో నాకూ భాగం ఉంది: రోశయ్య
2016 నుండి రాజకీయాలకు దూరంగా ఉన్నా.. నా కుటుంబం నుండి ఎవరూ రాజకీయాల్లో లేరు. ప్రస్తుత రాజకీయాలను పెద్దగా పట్టించుకోవడం లేదు. ఏపీ పత్యేక హోదా వస్తుందని నమ్మకం లేదు.. అయితే నన్ను సంప్రదిస్తే సలహాలు ఇస్తా..
Samayam Telugu | Updated:
Feb 27, 2019, 03:17PM IST
హైలైట్స్
ఏపీ రాజకీయాలపై ఆంధ్రప్రదేశ్ మాజీ సీఎం రోశయ్య ఆసక్తికర వ్యాఖ్యలు
ఏపీలో కాంగ్రెస్ పార్టీ పరిస్థితి చూస్తుంటే బాధేస్తుంది.
ఏపీకి ప్రత్యేక వస్తుందని చెప్పలేం.
అధికార పార్టీ సలహాలు అడిగితే ఇస్తా.. నేను వెళ్లి అడగను
ఆంధ్రప్రదేశ్ రాష్ట్ర ముఖ్యమంత్రిగా తమిళనాడు, కర్ణాటక రాష్ట్రాల గవర్నర్‌గా పనిచేసి కాంగ్రెస్ పార్టీకి వీరవిధేయుడుగా పేరొందిన కొణిజేటి రోశయ్య ఏపీ రాజకీయాలపై ఆసక్తికరమైన వ్యాఖ్యలు చేశారు. సుదీర్ఘ రాజకీయ అనుభవం కలిగిన తనకు ప్రత్యేకించి శిష్యులు ఎవరూ లేరన్నారు. తాజాగా ఓ యూట్యూబ్ ఛానల్‌కి ఇచ్చిన ఇంటర్వ్యూలో మాట్లాడుతూ.. ‘నాకు శిష్యులు కావాలని ప్రయత్నం చేయడం కాని.. నాతో నడక సాగించడం కాని జరగలేదు. నాతో స్నేహంగా ఉండేవారు. ఒకటికి రెండు సార్లు వచ్చేవారు అంతే తప్ప నాకు శిష్యులు ఎవరూ లేరు.
నేను విషయ ప్రాధాన్యతను బట్టే నిర్ణయాలు తీసుకునేవాడిని. నేను పలానా కులంలో పుట్టాను వాళ్లకు ప్రాధాన్యత ఇవ్వాలని ఎప్పుడూ లేదు. నేను చట్టప్రకారం చేయాల్సింది చేశాను. చట్ట విరుద్ధంగా ఉన్నవి పక్కన పెట్టేశా.
నేను అప్పట్లో ఒత్తిడిని తట్టుకోలేకే.. ముఖ్యమంత్రి పదవికి రాజీనామా చేశా. అంతేతప్ప నాకు గవర్నర్ పదవి ఇస్తారని ఆశపెట్టి రాజీనామా చేయించారనే ఆరోపణల్లో వాస్తవం లేదు. నేనే ఎవరికైనా ముఖ్యమంత్రి పదవి ఇవ్వండి అని అధిష్టానాన్ని అడిగా.. వాళ్లు నా నిర్ణయానికి సమ్మతించారు.
2016 నుండి రాజకీయాలకు దూరంగా ఉన్నా.. నా కుటుంబం నుండి ఎవరూ రాజకీయాల్లో లేరు. ప్రస్తుత రాజకీయాలను పెద్దగా పట్టించుకోవడం లేదు. ఏపీకి ప్రత్యేక హోదా వస్తుందో లేదో చెప్పలేం. అయితే ప్రభుత్వం ఏదైనా సలహా అడిగితే సాయం చేస్తా. వాళ్లు అడగకుండా నేను చెప్పే పరిస్థితి లేదు. ప్రస్తుతం ఏపీలో కాంగ్రెస్ పరిస్థితిని చూస్తుంటే బాధేస్తుంది. ఆ పాపంలో తలో పిడెకెడు అన్నట్టుగా అందరికీ భాగం ఉంటుంది. నేనూ కాంగ్రెస్‌లో ఉన్నా కాబట్టి ఆ పాపంలో నాకు కూడా భాగం ఉంటుంది.
ఇక వచ్చే ఎన్నికల్లో ఏపీలో ఎవరు అధికారంలోకి వస్తారో చెప్పలేను. అయితే జనసేన అధినేత పవర్ స్టార్ పవన్ కళ్యాణ్ కొత్త కుర్రాడు. ఏదో ప్రయత్నం చేస్తున్నాడు. చూద్దాం ఏమౌతుందో అంటూ ఏపీ రాజకీయాలపై తన అభిప్రాయాలను వ్యక్తపరిచారు రోశయ్య.